Okresná prokuratúra Banská Bystrica 
Partizánska cesta 1, 975 63 Banská Bystrica 1

Sp. zn. : 2 Pv 380/12/6601	Banská Bystrica, 27.9.2012
EEČ : 2-45-167-2012

U Z N E S E N I E

Trestná vec:	obvinená XXXXX  
Prečin:	Ublíženie na zdraví podľa § 158 Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátor Okresnej prokuratúry Banská Bystrica
Podľa § 216 odsek 1 Trestného poriadku podmienečne zastavujem trestné stíhanie obvinenej:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
	povolanie: referentka
21. marca 2012 v čase okolo 14.46 h Banskej Bystrici, na Severnej ulici, viedla, v smere od centra mesta na sídlisko Sásová, osobné motorové vozidlo zn. Peugeot 106 ev. č. XXXXX tak, že nedala prednosť chodkyni XXXXX, nar. XXXXX, ktorá prechádzala cez vozovku po riadne vyznačenom priechode pre chodcov, z pohľadu vodiča zľava doprava, v smere na Bakossovu ulicu a narazila do nej vo svojom jazdnom pruhu ľavou prednou časťou vozidla, pričom v dôsledku dopravnej nehody XXXXX utrpela mnohopočetné zlomeniny kostí nosa a prínosových dutín s ich minimálnym posunom, zakrvácanie prínosových dutín s vniknutím vzduchu do dutiny lebečnej, otras mozgu s krátkotrvajúcim bezvedomím a výpadkom pamäti, pomliaždenia vlasatej časti hlavy v pravej záhlavovotemennej krajine, pomliaždenia tváre s opuchmi, podkožnými krvnými výronmi a odreninami, krvácanie z nosa navonok, pomliaždenie brušnej steny v pravom podbruší s odreninou kože, odtrhnutie drsnatiny pravej holennej kosti a odreniny kože kolien s opuchmi, viac vpravo, ktoré zranenia znalec XXXXX v odbornom vyjadrení zo súdno-lekárskeho hľadiska hodnotí ako ublíženie na zdraví.

Podľa §216 odsek 2 Trestného poriadku je určená skúšobná doba pre jednotlivých obvinených nasledovne: 
1.	XXXXX, dátum narodenia: XXXXX 
12 mesiacov
Z priloženého spisového materialu nevyplýva potreba uložiť obvinenej v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
Policajt OR PZ, ODI Banská Bystrica uznesením sp. zn. ORP-79/DI-BB-2012 zo dňa 9. júla 2012 podľa § 199 ods. 1 Tr. por. začal trestné stíhanie a súčasne podľa § 206 ods. 1 Tr. por. vzniesol obvinenie XXXXX pre trestný čin ublíženia na zdraví podľa § 158 Tr. zák. na tom skutkovom základe, ako je uvedené vo výrokovej časti tohto uznesenia. 

V predmetnej veci bolo vykonané skrátené vyšetrovanie, v rámci ktorého boli vypočutí obvinená XXXXX, svedok - poškodený XXXXX, svedkyne XXXXX, XXXXX, XXXXX a boli zabezpečené potrebné listinné dôkazy.

Obvinená XXXXX spáchanie skutku, ktorý je jej kladený za vinu, v prípravnom konaní vo svojej výpovedi priznala, zavinenie predmetnej dopravnej nehody uznala, túto oľutovala a vyslovila svoj súhlas s možným postupom podľa § 216 ods. 1 Tr. por. v danej trestnej veci. Do vyšetrovacieho spisu doložila aj doklad o tom, že predmetnú dopravnú nehodu nahlásila ako poistnú udalosť na poisťovňu Uniqa poisťovňa, a. s., kde má vozidlo v čase dopravnej nehody ňou vedené, a ktorého je ona vlastníčkou, uzatvorené zákonné poistenie.

Svedok - poškodený XXXXX vo svojej výpovedi sprostredkovane popísal priebeh dopravnej nehody a zranenia, ktoré jeho neplnoletá dcéra XXXXX pri nehode utrpela. Po poučení podľa § 46 ods. 3 Tr. por. v rámci trestného konania uplatnil nárok na náhradu škody vo výške 786 € s tým, že tento si prioritne bude uplatňovať zo zákonného poistenia vozidla obvinenej.

Svedkyne XXXXX, XXXXX a XXXXX vo svojich výpovediach popísali priebeh dopravnej nehody v podstate tak, ako je uvedený v opise skutku vo výrokovej časti tohto uznesenia. XXXXX navyše popísala aj zranenia, ktoré pri dopravnej nehode utrpela. 

V priebehu skráteného vyšetrovania boli do vyšetrovacieho spisu zabezpečené aj ďalšie listinné dôkazy, ktoré podporujú skutkové zistenia a to najmä záznam dopravnej nehody, zápisnica o obhliadke miesta cestnej dopravnej nehody, plánik z miesta dopravnej nehody s fotodokumentáciou, lekárske správy k zraneniam XXXXX a následne aj odborné vyjadrenie k týmto zraneniam, v ktorom ich znalec zo súdno-lekárskeho hľadiska hodnotí ako ublíženie na zdraví. Do vyšetrovacieho spisu bol tiež zabezpečený aj zápis o dychovej skúške, ktorú po dopravnej nehode vykonala obvinená XXXXX, z ktorého je zrejmé, že v čase dopravnej nehody nebola pod vplyvom alkoholu. 

Ďalej bol do vyšetrovacieho spisu zabezpečený aj odpis registra trestov týkajúci sa osoby obvinenej XXXXX, z ktorého vyplýva, že doposiaľ nebola súdne trestaná a podľa výpisu z EKV týkajúceho sa jej osoby a podľa ďalších správ a posudkov k jej osobe sa doposiaľ dopustila jedného nezávažného priestupku na úseku cestnej dopravy.
 
Obvinená je stíhaná za trestný čin, na ktorý Trestný zákon ustanovuje trest odňatia slobody, ktorého horná hranica neprevyšuje 5 rokov a s ohľadom na to, že obvinená s podmienečným zastavením trestného stíhania súhlasila, k spáchaniu trestného činu sa priznala, z obsahu vyšetrovacieho spisu je zrejmé, že urobila opatrenie na náhradu škody, ktorú pri dopravnej nehode spôsobila XXXXX tak, ako to predpokladá ustanovenie § 216 ods. 1 písm. b) Tr. por. (nahlásením predmetnej dopravnej nehody ako poistenej udalosti na poisťovňu Uniqa poisťovňa, a. s., kde má vozidlo v čase dopravnej nehody ňou vedené, a ktorého je ona vlastníčkou, uzatvorené zákonné poistenie, ktorá poisťovňa bude škodu vzniknutú XXXXX likvidovať), a vzhľadom na jej osobu, s prihliadnutím na jej doterajší život a okolnosti prípadu, možno dôvodne považovať rozhodnutie o podmienečnom zastavení trestného stíhania prokurátorom v prípravnom konaní za dostačujúce. Na prevýchovu obvinenej nie je teda potrebné pôsobiť žiadnym trestom, ale bude postačujúca sama okolnosť, že proti jej osobe bolo vedené trestné stíhanie.

Podľa § 216 ods. 2 Tr. por. prokurátor v rozhodnutí o podmienečnom zastavení trestného stíhania určil obvinenej skúšobnú dobu v trvaní 12 (dvanásť) mesiacov, ktorá začína plynúť právoplatnosťou tohto uznesenia o podmienečnom zastavení trestného stíhania. 

Ak obvinená v priebehu skúšobnej doby povedie riadny život, najmä nedopustí sa žiadneho úmyselného trestného činu alebo úmyselného priestupku, rozhodne prokurátor, ktorý trestné stíhanie podmienečne zastavil, že sa obvinená v skúšobnej dobe osvedčila. Inak rozhodne, a to prípadne aj počas skúšobnej doby, že sa v trestnom stíhaní pokračuje (§ 217 ods. 1 Tr. por.).

Vzhľadom na uvedené skutočnosti som rozhodol tak, ako je uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú môžu podať obvinený a poškodený do troch dní odo dňa jeho doručenia prostredníctvom Okresnej prokuratúry v Banskej Bystrici. O sťažnosti rozhodne prokurátor Krajskej prokuratúry v Banskej Bystrici. Sťažnosť má odkladný účinok.

Mgr. Pavel Keller
prokurátor